આર્થિક આયોજનના જાણીતા સલાહકાર ગૌરવ મશરૂવાળાએ પોતાના વક્તવ્યમાં રોજિંદા જીવનમાં કઈ રીતે મૂડીરોકાણ કરવું એની તબક્કાવાર સમજણ આપીને દિવાળી પર્વને અર્થ-પૈસા માટે આપણા શાસ્ત્રએ આપેલા માર્ગદર્શન સાથે પ્રતીક રૂપે વર્ણવ્યા હતા. એ કહે કે વાક બારસ, માતા સરસ્વતીનું પૂજન એટલે આર્થિક બાબતની જાણકારી કે સમજ. કેમ કમાવું? કેમ વાપરવું? ધનતેરસ એ આયુર્વેદના દેવ ભગવાન ધન્વંતરીનો દિવસ છે એટલે સ્વાસ્થ્યને પણ મહત્ત્વ આપવું. ભૌતિક સુખ માટે કમાવું જરી છે, પરંતુ એ સંપત્તિ વાપરી શકીએ એટલા સ્વસ્થ- તંદુરસ્ત રહીએ એ સમજથી કમાવું જોઈએ. કાળી ચૌદસે કકળાટ કાઢીએ છીએ એમ ધનને લગતા વિકાર, ગેરસમજ અને ખોટી રીતે કમાવાના જો વિચાર આવતા હોય તો એ વિચાર-વિકાર કાઢવાનો દિવસ છે. જો ધનને લગતા વિકાર જતા રહે તો પછી લક્ષ્મી ઘરના મુખ્ય દરવાજેથી પ્રવેશ કરે અને દિવાળીના દિવસે આપણે એનું પૂજન કરી શકીએ. બેસતા વર્ષે આપણે બાળકોને, આપણાથી નાના હોય એમને બક્ષિસ કે બોણી આપીએ છીએ. એનો અર્થ છે ગયા વર્ષમાં જે કમાયા, મેળવ્યું એમાં સમાજનો પણ હિસ્સો છે. પ્રૉફિટ શૅરિંગની એ વાત છે. આપણને જેટલું મળ્યું છે એમાંથી થોડું થોડું સમાજને આપવું એ આપણા સંસ્કાર છે. ભાઈબીજ સૂચવે છે કે આપણી કે પરિવારની સંપત્તિમાં બહેનનો-સ્ત્રીનો હિસ્સો છે. એને પણ એનો હક મળવો જોઈએ. જો આ રીતે કમાઈએ અને ઉપયોગ કરીએ તો જીવનમાં લાભ થાય એટલે લાભ પાંચમ આવે!